钦定古今图书集成/明伦汇编/官常典/第758卷 > 黄嘉寯〈子近衮 近扆〉
## 钦定古今图书集成/明伦汇编/官常典/第758卷 > 黄嘉寯〈子近衮 近扆〉

按《宁波府志》：“嘉寯，字仲吁，天启辛酉恩贡，廷试第一，
授彭水令。彭为蜀岩邑，地瘠民贫，率多流亡，催科甚
苦。嘉寯悉除耗弊，用意招徕，由是归业者甚众。民立
生祠，以志不朽。在任四载，以卓异陞贵州开州知州。
时土苗猖獗，嘉寯执法不阿，奸皆敛迹。甲申，民有父
死宪狱而子为之复仇者，值流寇之乱，聚土苗千馀”，
假道于开。嘉寯闭城拒之，急求援于他邑，而援兵无
一至者，城遂破。贼欲胁之去，嘉寯詈骂不屈，被刺于
股，遂忍痛奔入城隍庙，抱神大恸，旋触阶死。子近衮、
近扆闻父殒，亦奔至死所，捐躯以殉焉。长子近古，在
家往黔，扶榇上台，咸助赀以归。随以其事上闻，议恤
在部。寻因国变，未邀恩赐。